Inbrake op Pinnacle Point nou ook ondersoekDie Pinnacle Point-landgoed in Mosselbaai. (Foto: Pinnacle Point/Instagram) Kort nadat Marietha Willemse op die luukse Pinnacle Point-landgoed in Mosselbaai vermoor is, is twee inbrake op dié landgoed aangemeld. Harry Hill het Woensdag namens die huiseienaarsvereniging van die Pinnacle Point-landgoed onthul dat twee inbrake wat in die omgewing van die moordtoneel plaasgevind het, Maandagoggend by die landgoed aangemeld is. Dié inbrake word nou ook deur die polisie ondersoek. “Die moontlikheid dat die inbrake met die moord verband hou, kan nie in dié stadium uitgesluit word nie,” sê Hill. “Die raad, bestuur en die landgoed se sekuriteitspan werk nou saam met die polisie in hierdie verband en kon die polisie van noodsaaklike inligting voorsien. Dit word tans oorweeg saam met alle ander bewyse en inligting wat reeds ingewin is.” Maroela Media het vroeër berig nog geen inhegtenisnemings is gemaak nadat Marietha Saterdag in haar dogter se huis op die landgoed vermoor is nie. Marietha en haar man, Johannes, se huis is reg langs hul dogter se huis op die landgoed geleë en hulle het ’n ogie langsaan gehou terwyl hul dogter op haar wittebrood was. Die Pinnacle Point-landgoed in Mosselbaai. (Foto: Maroela Media) Johannes het Saterdag omstreeks 10:00 alarm gemaak by die bure, waarna ondersoek ingestel is en Marietha in die slaapkamer aangetref is. Die polisie is ontbied en Marietha se liggaam is in ŉ stoel aangetref. Sy het ŉ wond aan haar nek gehad. Johannes het verskeie steekwonde tydens die aanval opgedoen. Hy word vandag (Woensdag) ontslaan. Hill het reeds vroeër gesê Pinnacle Point beskik oor gevorderde sekuriteitskameras en stelsels wat 24 uur per dag in werking is. ŉ Interne ondersoek het tot dusver geen defekte of stelselonderbrekings getoon in die tydperk waartydens die moord moontlik kon plaasgevind het nie. “Die St. Blaize- openbare wandelpad, waaroor ŉ serwituut geregistreer is, loop oor die omheinde landgoed van 438 hektaar. Veiligheidswagte is 24 uur per dag aan die diens by die wandelpad se ingange, en dit word ook deur termiese en analitiese sekuriteitskameras gemonitor. “Die landgoed grens vir ongeveer 4,3 km aan die rotsbesaaide kuslyn en ook afgronde. Die res grens aan digbeboste onbewoonde munisipale eiendom.” Enigiemand met inligting oor die voorval word versoek om die ondersoekbeampte, ao. Geoffrey Moos, te kontak by 044 606 5631 of 079 163 7659.